

 REPUBLIKA HRVATSKA

 ZADARSKA ŽUPANIJA

 OPĆINA STARIGRAD

 **Općinsko vijeće**

KLASA: 360-01/17-01/04

URBROJ: 2198/09-1-17-1

Starigrad Paklenica, 14. prosinca 2017. godine

Na temelju članka 132. stavak 1. Zakona o gradnji („Narodne novine“ broj 153/13, 20/17), članka 31. Statuta Općine Starigrad (“Službeni glasnik Zadarske županije” broj 04/13, 07/13, 11/13), po prethodno pribavljenom mišljenju Turističke zajednice Općine Starigrad, Općinsko vijeće Općine Starigrad na svojoj 5. sjednici održanoj 14. prosinca 2017. godine, donijelo je

**ODLUKU**

**o privremenoj zabrani izvođenja građevinskih radova tijekom turističke sezone**

**Članak 1.**

Ovom Odlukom određuju se vrste građevina, vrste radova, područja, razdoblje i vrijeme na koje se odnosi privremena zabrana radova, provođenje nadzora nad primjenom ove Odluke i prekršajne sankcije.

**Članak 2.**

Zabrana se odnosi na sve vrste građevina osim radova na građevinama od interesa RH, uklanjanje građevina po rješenju građevinske inspekcije ili drugih nadležnih tijela. Zabrana se odnosi i na jednostavne građevine osim na grobnice i nadgrobne spomenike.

**Članak 3.**

Vrste građevina, odnosno radova koji se ne smiju izvoditi su: svi zemljani iskopi, rušenja, zidanje, odnosno izrada konstruktivnih dijelova građevine, vanjsko žbukanje i izrada krova sve neovisno o načinu gradnje te unutarnji građevinski radovi – izrada podloga, pregrade i slično koji se izvode uz upotrebu građevinskih strojeva i građevinskih alata koji proizvode buku, obrtničkih radova na izradi električnih i vodovodnih instalacija.

**Članak 4.**

Zabrana se odnosi na cijelo područje Općine Starigrad.

**Članak 5.**

Zabrana se odnosi na razdoblje od 10. lipnja do 15. rujna.

**Članak 6.**

Općinski načelnik može na prijedlog komunalnog redara, uz suglasnost predsjednika MO, na obrazloženi zahtjev investitora ili izvođača, odlukom privremeno odobriti izvođenje radova i u razdoblju zabrane građenja građevina, odnosno izvođenja radova iz članka 3. ove odluke.

U Odluci Općinskog načelnika iz stavka 1. trebaju biti navedeni koji se radovi i u kojem razdoblju i vremenu mogu izvoditi.

**Članak 7.**

Iznimno, građevinski radovi koji se mogu izvoditi u razdoblju navedenom člankom 5. ove odluke, uz prethodnu suglasnost Općinskog načelnika su:

-hitni radovi na popravcima objekata i uređenju komunalne i ostale infrastrukture kojima se sprečavaju posljedice po život i zdravlje ljudi,

-nužni radovi na popravcima građevina kada zbog oštećenja postoji opasnost po život i zdravlje ljudi,

-radovi koji se izvode u javnom interesu, a čiji je investitor Općina Starigrad ili trgovačko društvo u vlasništvu Općine Starigrad.

**Članak 8.**

Nadzor nad provođenjem ove Odluke sukladno ovlastima iz članaka 51. Zakona o građevinskoj inspekciji („Narodne novine“ broj 153/13) provodi komunalni redar.

**Članak 9.**

Sukladno odredbama iz članka 167. stavci 5. i 6. Zakona o gradnji („Narodne novine“ broj 153/13, 20/17) za povredu odredbi iz ove Odluke kaznit će se pravna osoba u svojstvu izvođača kaznom od 25.000 do 50.000 kuna te fizička osoba u svojstvu izvođača kaznom od 15.000 do 30.000 kuna.

U obavljanju nadzora komunalni redari postupa po odgovarajućim odredbama Zakona o građevinskoj inspekciji („Narodne novine“ broj 153/13) i Naputka Ministarstva graditeljstva i prostornog uređenja o novčanim kaznama koje izriču komunalni redari u provedbi zakona o građevinskoj inspekciji („Narodne novine“ broj 40/15).

**Članak 10.**

Na dan stupanja na snagu ove Odluke prestaje važiti Odluka o zabrani izvođenja građevinskih radova tijekom turističke sezone („Službeni glasnik Zadarske županije“ broj: 7/05) i Odluka o izmjenama i dopunama Odluke o zabrani izvođenja građevinskih radova tijekom turističke sezone („Službeni glasnik Zadarske županije“ broj: 16/12)

**Članak 11.**

Ova Odluka stupa na snagu Osmog dana od dana objave a objaviti će se u “Službenom glasniku Zadarske županije”.

 Predsjednik

 Marko Marasović, dipl. ing. građ.